KIRJALLINEN KYSYMYS E-1402/03 esittäjä(t): Alexander de Roo (Verts/ALE) komissiolle. Alankomaiden suojeltavat luonnonalueet.



Virallinen lehti nro 280 E , 21/11/2003 s. 0137 - 0138



KIRJALLINEN KYSYMYS E-1402/03 esittäjä(t): Alexander de Roo (Verts/ALE) komissiolle (16. huhtikuuta 2003) Aihe: Alankomaiden suojeltavat luonnonalueet Melkein puolet Alankomaiden selkärankaisista eläinlajeista ja perhosista joutuvat uhanalaisiksi, jos hallituksen tämänhetkinen politiikka jatkuu. Tämä käy ilmi Alterra-nimisen järjestön selvityksestä (suojeltavien luonnonalueiden Quick Scan -toimintalinjamuutokset, 18. helmikuuta 2003), joka tehtiin maaseutualueista vastaavan neuvoston toimeksiannosta. Selvityksessä tutkittiin hallituksen toimintalinjojen vaikutuksia eläinlajeihin ja kasveihin. Hallituksen politiikalla lykättiin suojeltavien luonnonalueiden käyttöönottoa, koska budjetissa oli vajetta. Tämän viivyttelyn vuoksi luonnolle aiheutettuihin vahinkoihin ei puututa tehokkaasti. Maaseutualueista vastaava neuvosto esitti samankaltaisia kommentteja hallituksen politiikasta 18. helmikuuta 2003 antamassaan lausunnossa Voor een dubbeltje op de eerste rang (vähällä rahalla eturiviin). Kyseinen neuvosto pyytää hallitusta: - ottamaan edelleen vastuun suojeltavien luonnonalueiden luomisesta; - varmistamaan, että varoja on käytettävissä tavoitteiden saavuttamiseksi; - asettamaan käytettäväksi keinoja, joilla näitä varoja voidaan käyttää kestävästi nykyisiin ja tuleviin luonnonalueisiin; - käyttämään kaikki mahdollisuudet suojeltavien luonnonalueiden luomiseksi ja edistämään tehokkaasti maaseutuväestön ja kansalaisten osallistumista luonnon tehokkaaseen suojelemiseen. Onko komissio tietoinen edellä mainituista selvityksistä? Pitääkö komissio Alankomaiden hallituksen suojeltavia luonnonalueita koskevaa politiikkaa huolestuttavana? Onko komissio valmis varmistamaan, että Alankomaiden hallitus panee lintu- ja luontotyyppidirektiivin täysin täytäntöön? Margot Wallströmin komission puolesta antama vastaus (5. kesäkuuta 2003) Komissio valvoo 2. huhtikuuta 1979 luonnonvaraisten lintujen suojelusta annetun neuvoston direktiivin 79/409/ETY(1) (lintudirektiivin) sekä 21. toukokuuta 1992 luontotyyppien sekä luonnonvaraisen eläimistön ja kasviston suojelusta annetun neuvoston direktiivin 92/43/ETY(2) (luontotyyppidirektiivin) täytäntöönpanoa Alankomaissa kuten muissakin jäsenvaltioissa. Nimeämällä 76 aluetta erityisiksi rauhoitetuiksi alueiksi lintudirektiivin mukaisesti ja ehdottamalla 78 alueen nimeämistä yhteisön tärkeänä pitämiksi alueiksi luontotyyppidirektiivin mukaisesti Alankomaat liittyi ensimmäistä kertaa luonnonsuojelualueita koskevaan Natura 2000 -verkostoon. Komissio on tiedottanut Alankomaiden sille lähettämästä luettelosta, jossa ehdotetaan 56 ylimääräisen alueen nimeämistä yhteisön tärkeänä pitämiksi alueiksi luontotyyppidirektiivin mukaisesti ja kuuden erityisen rauhoitetun alueen laajentamista lintudirektiivin mukaisesti. Tällä Alankomaiden Natura 2000 -alueiden määrän ja kokonaispinta-alan lisäyksellä on suuri merkitys Alankomaiden ja Euroopan unionin luonnon monimuotoisuuden suojelemiselle. Mitä tulee luontotyyppidirektiivin saattamiseen osaksi Alankomaiden kansallista lainsäädäntöä, komissio on päättänyt kääntyä yhteisöjen tuomioistuimen puoleen luontotyyppidirektiivin täytäntöönpanossa ilmenneiden puutteiden vuoksi. Alankomaiden voimassa oleva lainsäädäntö ei ole tähän mennessä taannut Natura 2000 -alueiden riittävää suojelua tai luontotyyppien ja lajien valvontaa, ja lainsäädännöstä puuttuu tiettyjä direktiivin suojelemia lajeja koskevia määräyksiä. Alankomaiden vuoden 1998 luonnonsuojelulakia koskeva muutosehdotus, jonka tarkoituksena on parantaa tilannetta, on jätetty Alankomaiden parlamentin käsiteltäväksi. Komissio ei ole tietoinen kysyjän mainitsemista julkaisuista. Komissio aikoo kuitenkin vaatia jatkossakin Alankomaita noudattamaan luontotyyppi- ja lintudirektiivejä kokonaisuudessaan. (1) EYVL L 103, 25.4.1979. (2) EYVL L 206, 22.7.1992.